KIRJALLINEN KYSYMYS E-3325/01

esittäjä(t): Patricia McKenna (Verts/ALE) komissiolle

(30. marraskuuta 2001)

Aihe: Droghedan yrityskehityskeskus (DBDC), Irlanti

Droghedan yrityskehityskeskukselle (Drogheda Business Development Centre Ltd) päätettiin myöntää julkista tukea Interreg-ohjelmasta ja muista Euroopan unionin epäsuorista tukilähteistä sillä perusteella, että keskus aikoo hankkia kiinteistön Droghedassa kipeästi tarvittavaa yrityskeskusta varten. Päätöstä on paljon arvosteltu sekä virallisissa raporteissa(1) että viestimissä, samoin kuin Enterprise Irelandin taholta. Nyt kun keskus on hankkinut kyseisen kiinteistön, organisaatio haluaa muuttaa tavoitteitaan ja myydä koko kiinteistön voitolla kukoistavilla kiinteistömarkkinoilla väittäen, että ehdotettu keskus ei ole elinkelpoinen eikä tarpeellinen. Samalla se kuitenkin toteaa perustavansa keskuksen johonkin muualle. Muut tahot ovat tarjoutuneet ostamaan kiinteistön ja viemään hankkeen päätökseen, mutta tällaiset tarjoukset on torjuttu.

DBCD on jo palauttanut kumppanuusohjelmasta saamansa tuen, ja se on kaikesta päätellen aikeissa palauttaa myös muut tuet sen jälkeen, kun jo sovittu myynti(2) on toteutunut. Tällaiseen myyntiin tarvittavia lupia, joita tukea myöntävien toimistojen kanssa tehdyissä sopimuksissa edellytetään, ei ole kuitenkaan vielä saatu. Jos myynti toteutuu, tuloksena olisi yksityisessä omistuksessa ja valvonnassa oleva kiinteistönomistajayhtiö, jonka omistaman kiinteistön arvo olisi yli 2 miljoonaa Irlannin puntaa ja jolla ei olisi mitään pakottavaa velvoitetta järjestää Droghedalle yrityskeskusta. Irlannin valtion olisi tällöin pakko viedä kiista sopimuksista oikeuteen ilman takuita lopputuloksesta.

Yhtyykö komissio näkemykseen, jonka mukaan valtion viranomaisten tai EU:n tehtävänä ei ole järjestää alkupääomaa yksityisessä omistuksessa ja valvonnassa olevien yritysten perustamiseen myöntämällä tukia, jotka myöhemmin muutetaan takaisinmaksettaviksi lainoiksi? Pitääkö komissio asianmukaisena sitä, että yleishyödyllisiin tarkoituksiin suunnattavia julkisia varoja hoitavat elimet asettavat johtajilleen täydellisen salassapitovelvollisuuden ja käyttävät tätä ja muita keinoja, jotta kansalaisyhteiskunnan ja tukia myöntävien toimistojen edustajat voidaan jättää johtokuntien ulkopuolelle? Onko komissio nyt halukas antamaan jäsenvaltioille sen neuvon, että EU-varojen väärinkäytön estämiseksi ne kieltävät tällaisen myynnin ja velvoittavat palaamaan hankkeen alkuperäisiin tavoitteisiin?

(1) Operational Programme for Local, Urban and Rural Development 94/99 Control Check report, ERDF & Cohesion Fund, Financial Control Units, Department of Finance, Irlanti, helmikuu 2001. Ks. myös ADM Ltd/Partnership summary report (ei päiväystä).

(2) s. 3, DBCD:n rahoitusta koskeva selvitys vuodelta 2000: tilinpäätöksen jälkeiset tapahtumat. Vuoden lopun jälkeen johtajat ovat tehneet sopimuksen tiloista luopumiseksi. Yritys on myös vuoden lopun jälkeen palauttanut pääomatuet Drogheda Partnerhip Company Ltd:lle.

Michel Barnier'n komission puolesta antama vastaus

(12. helmikuuta 2002)

Droghedan yrityskehityskeskukselle myönnettiin Euroopan aluekehitysrahaston (EAKR) tukea ohjelmakaudella 19941999 Interreg II -yhteisöaloitteen ja paikallisen kaupunkialueiden ja maaseudun kehittämisohjelman osana.

Se, että hankkeella ei onnistuttu saamaan aikaan täysin toimivaa yrityskeskusta, todettiin EAKR:n ja koheesiorahaston valvontayksikön tarkastuskertomuksessa, joka laadittiin yksityiskohtaisista järjestelyistä neuvoston asetuksen (ETY) N:o 4253/88 soveltamiseksi jäsenvaltioiden suorittaman rakennerahastojen yhteisrahoittamien toimien varainhoidon valvonnan osalta 15 päivänä lokakuuta 1997 annetun komission asetuksen (EY) N:o 2064/97(1) mukaisesti.

Komissio on yhteydessä Irlannin toimivaltaisiin viranomaisiin seuratakseen asian suhteen toteutettavia toimenpiteitä ja voi tarvittaessa harkita rahoitusoikaisuja.

(1) EYVL L 290, 23.10.1997.